बूढीगण्डकी जलविद्युत् आयोजनाको शिलान्यास छिट्टै हुन्छ : प्रधानमन्त्री दाहाल
प्रधानमन्त्री पुष्पकमल दाहालले बूढीगण्डकी जलविद्युत् आयोजनाको छिट्टै शिलान्यास हुने बताएका छन् । बारपाक सुलिकोट गाउँपालिकामा बुधबार भएको ‘स्थानीय सरकार/सरोकारवालासँग प्रधानमन्त्री’ कार्यक्रमलाई सम्बोधन गर्दै दाहालले चुनावका बेला गरेको प्रतिबद्धता नभुलेको बताएका हुन् ।
गोरखा — प्रधानमन्त्री पुष्पकमल दाहालले बूढीगण्डकी जलविद्युत् आयोजनाको छिट्टै शिलान्यास हुने बताएका छन् । बारपाक सुलिकोट गाउँपालिकामा बुधबार भएको ‘स्थानीय सरकार/सरोकारवालासँग प्रधानमन्त्री’ कार्यक्रमलाई सम्बोधन गर्दै दाहालले चुनावका बेला गरेको प्रतिबद्धता नभुलेको बताएका हुन् ।‘बूढीगण्डकी के होला, कसो होला भन्ने भइरहेको थियो, केही समयअघि क्याबिनेटबाट आर्थिक अभाव हुन नदिन भौतिक पूर्वाधारको निम्ति उठाउने रकमको ५ प्रथिशत बूढीगण्डकीमा हाल्ने फेरि निर्णय भएको छ,’ उनले भने,‘अब छिट्टै बूढीगण्डकी परियोजनाको शिलान्यास गर्न म आफैं आउँदै छु ।’ त्यस्तै गोरखा नगरपालिका–१३ मा रहेको गोरखकाली रबर उद्योगलाई पब्लिक प्राइभेट पार्टनरसिप –पीपीपी) मोडलमा सञ्चालनका लागि गृहकार्य भइरहेको दाहालले बताए । ‘केही समयभित्रै त्यो पनि अघि बढ्छ,’ उनले भने । आँपपिपल अस्पताललाई ५० शय्याका लागि स्वीकृत प्रदान गर्ने पनि दाहालले आश्वासन दिए । ‘५० शय्याको स्वीकृति दिएर जनशक्ति व्यवस्थापन गर्ने हो भने पैसा त्यहीँबाट उठाउन सकिन्छ,, यसो हुँदा यहाँका बासिन्दाको स्वास्थ्य स्थिति सुधारका निम्ति महत्त्वपूर्णर् आधार तयार हुन्छ,’ दाहालले भने ।त्यस्तै बारपाक सुलिकोट गाउँपालिकामा रहेको प्राविधिक शिक्षालयमा छात्रावास निर्माणको लागि बजेट व्यवस्थापन गर्ने पनि दाहालले आश्वासन दिए । चीन सरकारको सहयोगमा ‘एग्रीकल्चर पार्क’ निर्माण गर्ने तयारी भइरहेको पनि दाहालले बताए । एक महिनाभित्रै चीनबाट प्राविधिक टोली आएर अध्ययन थाल्ने उनको भनाइ छ । 